《木兰花慢》
宋代·范周

美兰堂昼永，晏清暑、晚迎凉。控水槛风帘，千花竞拥，一朵偏双。银塘。尽倾醉眼，讶湘娥、倦倚两霓裳。依约凝情鉴里，并头宫面高妆。

莲房。露脸盈盈，无语处、恨何长。有翡翠怜红，鸳鸯妒影，俱断柔肠。凄凉。芰荷暮雨，褪娇红、换紫结秋房。堪把丹青对写，凤池归去携将。

作者简介：宋苏州吴县人，字无外。范仲淹从孙。负才不羁，工诗词，安贫自乐。方腊起事，周率学舍诸生冠带夜巡，以大灯笼题诗其上。方腊将见诗，即为罢去。